User talk:Sangitaaware53

२७ फेब्रुवारी हा कुसुमाग्रजांचा जन्मदिन म्हणजेच मराठी भाषा गौरव दिन. इये मऱ्हाटिचीया नगरी ब्रह्म विद्येचा सुकाळू करी,अशा शब्दांतून श्री ज्ञानदेवानी मराठीचा उल्लेख केला आहे.

मराठी भाषेतील अग्रगण्य कवी, लेखक, नाटककार, कथाकार व समीक्षक विष्णू वामन शिरवाडकर (कुसुमाग्रज) यांचा जन्म 27 फेब्रुवारी 1912 रोजी पुणे येथे झाला. नाशिक येथे त्यांनी आपले शिक्षण पूर्ण केले. बी. ए.ची पदवी मिळाल्यानंतर काही काळ त्यांनी चित्रपट व्यवसायात पटकथा लिहणे, छोट्या भूमिका करणे अशी कामे केली. यानंतर विविध नियतकालिकांचे व वृत्तपत्रांचे संपादक म्हणून त्यांनी काम केले. कुसुमाग्रज या टोपणनावाने त्यांनी कवितालेखन केले. ते आत्मनिष्ठ व समाजनिष्ठ जाणीव असणारे लेखक मानले जातात. वि. स. खांडेकरांनंतर मराठी साहित्यात ज्ञानपीठ पुरस्कार मिळवणारे ते दुसरे साहित्यिक होते. त्यांचा जन्मदिवस हा मराठी भाषा दिवस म्हणून साजरा केला जातो. 'नटसम्राट, वीज म्हणाली धरतीला' ही त्यांची नाटके. ज्ञानपीठ पुरस्कार, पद्मभूषण पुरस्कार अशा पुरस्कारांनी त्यांना गौरविण्यात आले. मडगाव येथील अखिल भारतीय मराठी साहित्य संमेलनाचे अध्यक्षपद, कोल्हापुरातील मराठी नाट्यसंमेलनाचे अध्यक्षपद, मुंबईतील जागतिक मराठी परिषदेचे अध्यक्ष ही पदे त्यांनी भूषविली. या कविश्रेष्ठांचे 10 मार्च 1999 रोजी निधन झाले.

मराठी भाषा गौरव दिन म्हणून नावीन्यपूर्ण तसेच गुणवत्तापूर्ण पद्धतीने साजरा करण्याची जबाबदारी समाजबंधू म्हणून प्रत्येक मराठी माणसाची आहे.

मराठी ही शाळेतील शिक्षकांची किंवा ती शिकवणाऱ्या प्राध्यापकांची भाषा आहे. या कप्प्यामधून प्रथम बाहेर पडायला हवे. जनता आणि मराठी हे सूत्र मराठी भाषेच्या महती आणि विकासासाठी जास्त विचारात घेणे, हेच अधिक हितावह ठरेल. सार्वत्रिक मराठी होण्यासाठीचे हे सर्वात मोठे पाऊल आहे. हे पण लक्षात घ्यायला हवे. विद्यापीठे, महाविद्यालये जशी याबद्दल दिशा दिग्दर्शन करतील, त्याबरोबरच समाजातील मराठी माणूस म्हणून आपले प्रत्येकाचे यात उत्तरदायित्व आहे, हे टाळता येणारे नाही. समन्वयातून संवाद आणि या सामूहिक संवादातूनच मायमराठीचा विकास हाच विचार मातृभाषा मराठीच्या जागरासाठी अधिक गुणकारी ठरू शकेल असे वाटते. मराठी माणूस म्हणून मराठीसाठी प्रत्येकजण काय करू शकतो, याचापण विचार मराठी भाषा गौरवानिमित्त करायलाच हवा. एक किंवा एकटा यात काही करू शकत नाही. उलट माणसांची साखळी हीच विकासाचा नकाशा उभा करत असतो. आणि रिझल्ट देऊ शकत असते. सत्तावीस फेब्रुवारी म्हणजे कविश्रेष्ठ कुसुमाग्रज यांचा जन्मदिन. हा दिवस मराठी भाषा गौरव दिन म्हणून नाविन्यपूर्ण तसेच गुणवत्तापूर्ण पद्धतीने साजरा करण्याची जबाबदारी समाजबंधू म्हणून प्रत्येक मराठी माणसाची आहे. यानिमित्त ठळकपणे काय करता येईल, जसे की कोणताही भाषिक अथवा लिखित व्यवहार करताना समाज बंधू भगिनींना मराठीतून व्यवहाय करावयास अडचण येऊ नये.

अत्याधुनिक साधनांची समाजात आज सहज उपलब्धी आहे. ज्यामुळे विश्वबंधुत्त्वाचे नाते प्रस्थापित झाले. यादृष्टीने मराठी कळफलक किंवा युनिकोडप्रणित मराठी अशा पुष्कळ विषयांचे लेखन, चर्चा, प्रशिक्षण, कार्यशाळा झाल्या तर मायमराठीच्या गौरवाची खरी सुरूवात ही समाजातून रुजेल.

पळणारे हे धावते जग आणि झपाट्याने बदलणारा काळ यांच्यासोबत मराठी माणसाला राहावे लागेल. त्यापासून दूर जाता येणार नाही. उलट हे सर्व स्वीकारतच मराठीचा उंच ध्वज जगात फडकवण्याची संधी म्हणून बदलणाऱ्या काळाकडे, जगाकडे पहावे लागेल आणि यात सर्व मराठी समाजबंधू भगिनींचा सहभाग असायला हवा.